                                                                 ANEXA LA HOTĂRÂREA NR.271/2008

Regulament local de urbanism 

privind dimensionarea numărului de parcări 

în functie de destinaţia şi dimensiunile investiţiilor 

în municipiul Craiova

Capitolul I

Rolul Regulamentului Local de Urbanism


Art.1
Regulamentul local de urbanism reprezintă sistemul unitar de normative care stă la baza elaborării proiectelor urbanistice  (Planul Urbanistic Zonal, Plan Urbanistic de Detaliu), certificatelor de urbanism, proiectelor de autorizaţii de construire.


Art.2
Regulamentul local de urbanism stabileşte regulile privind dimensionarea parcărilor în funcţie de destinaţia şi dimensiunile investiţiilor propuse prin documentaţiile de mai sus.


Art.3
Regulamentul local de urbanism se aplică în proiectarea tuturor planurilor de urbanism şi documentaţiilor de mai sus, pe orice categorie de terenuri aflate sau tip de proprietate aflate pe teritoriul administrativ al municipiului Craiova, conform Planului Urbanistic General (P.U.G.) aprobat prin Hotărârea Consiliulul Local al municipiului Craiova nr.23/2000.

Capitolul II

Dimensionarea numărului de parcări


Art.4
 Pentru construcţiile administrative următoare: sedii de primării, sedii de partid – sediu central, sedii de birouri, sedii de sindicate, culte, fundaţii, organizaţii neguvernamentale, asociaţii, agenţii, fonduri, etc., vor fi prevăzute câte un loc de parcare pentru 15 salariaţi plus un spor de 20% pentru invitaţi.


Art.5
Pentru toate categoriile de construcţii financiar-bancare vor fi prevazute câte un loc de parcare la 10 salariaţi şi un spor de 50% pentru clienţi, dar nu mai puţin de 2 locuri.


Art.6 (1) Pentru construcţiile comerciale vor fi prevăzute locuri de parcare pentru clienţi după cum urmează:


a) un loc de parcare pentru 200 mp suprafaţa desfăşurată a constructiei pentru unităţi până la 400 mp;


b) un loc de parcare pentru 100 mp suprafaţă desfăşurată a construcţiei pentru unităţi cuprinse între 400-600 mp;


c) un loc de parcare de 50mp/suprafaţă desfăşurată a construcţiei pentru unităţi de 500-1500 mp;


d) un loc de parcare pentru 40 mp suprafaţă desfăşurată a construcţiei pentru complexe comerciale peste 1500 mp;



(2) Pentru restaurante va fi prevăzut câte un loc de parcare la 4-8 locuri la masă;



(3) La acestea se adaugă spaţiile de parcare a vehiculelor proprii minim 1 loc pentru spaţiile până la 200 mp aflate în incinte proprii, pentru celelalte dimensionandu-se în funcţie de dimensiuni.


Art.7
Pentru construcţiile de cult numărul spaţiilor va fi stabilit în funcţie de obiectiv şi amplasament avându-se în vedere un minim de 5 locuri de parcare.


Art.8
Pentru construcţiile culturale vor fi prevăzute locuri de parcare pentru vizitatori sau spectatori şi personal după cum urmează:


a) pentru expoziţii şi muzee câte un loc de parcare la 50 mp spatiu de expunere;


b) pentru construcţiile următoare: biblioteci, cluburi, săli de reuniune, cazinouri, case de cultură, centre şi complexe culturale, cinematografice, teatre dramatice, de comedie, de revistă, operă, operetă, de păpuşi, săli polivalente,  circ,  câte un loc de parcare la 10 locuri în sală.

         Art.9 (1) Pentru toate categoriile de învăţământ vor fi prevăzute minim patru locuri de parcare la 12 cadre didactice sau 1 loc de parcare la 3 cadre didactice. 

       

(2) Pentru învăţământul universitar se va adăuga un spor de 10% pentru vizitatori.

       

(3) Pentru sedii ale taberelor şcolare se vor prevedea locuri de parcare pentru autocare conform capacităţii de cazare 1 loc pentru 40 locuri de cazare.


 Art.10 Pentru construcţii de sănătate vor fi prevăzute locuri de parcare după cum urmează:


a) pentru spital clinic universitar, spital general (judeţean, orăşenesc, dublat sau nu cu dispensar policlinic), spital de specialitate (maternitate, pediatrie, contagioşi, oncologie, urgenţă, reumatologie, clinici particulare), asistenţă de specialitate (boli cronice, handicapaţi, recuperări funcţionale, centre psihiatrice), dispensar policlinic (600, 1200, 2400 consultaţii/zi), dispensar urban (cu 2-4 circumscripţii independente sau cuplate cu staţionar, casă de naşteri, farmacie). câte un loc de parcare la 4 persoane angajate cu un spor de 25% pentru vizitatori;


b) pentru alte unităţi (centre de recoltare sânge, medicină preventivă, staţii de salvare, farmacii), creşe şi creşe speciale pentru copii (cu 1, 2, ..., n grupe), leagăn de copii câte un loc de parcare la 10 persoane angajate, dar nu mai puţin de 1 loc şi spor de 10% pentru vizitatori.


 Art.11 Pentru toate categoriile de construcţii şi amenajări sportive vor fi prevăzute locuri de parcare pentru personal, public şi sportivi în funcţie de capacitatea construcţiei după  cum urmează:


a) pentru complexuri sportive, săli de antrenament pentru diferite sporturi, săli de competiţii sportive (specializate sau polivalente) câte un loc de parcare la 10 locuri; 


b) pentru stadioane un loc de parcare la 30 de persoane;


c) pentru patinoare artificiale, poligoane pentru tir, popicării câte un loc de parcare la 15 persoane;


d) pentru complexuri sportive, stadioane, săli de antrenament pentru diferite sporturi, săli de competiţii sportive (specializate sau polivalente) minim 3 locuri de parcare pentru autocare;


e) pentru patinoare artificiale, poligoane pentru tir, popicării  minim 1 loc parcare pentru autocare.


Art.12 (1) Pentru categoriile de construcţii şi amenajări de agrement vor fi prevăzute locuri de parcare după cum urmează:


a) pentru locuri de joacă pentru copii, scuaruri, câte un loc de parcare pentru 10 persoane;


b) pentru parcuri câte 2-5 locuri pentru 10000 mp în funcţie de mărimea parcului.

        

  (2) Pentru cluburi va fi prevăzut câte un loc de parcare la 4 membrii ai clubului, dar nu mai puţin de 4 locuri.


Art.13 (1) Pentru toate categoriile de construcţii de turism vor fi prevăzute lşocuri de parcare în funcţie de tipul de clădire şi de categorie, locuri de parcare după cum urmează:


a) pentru hotel, hotel-apartament, câte 6-10 locuri de parcare la 10 unităţi de cazare;


b) pentru motel şi hosteluri câte 5 locuri de parcare la 10 unităţi de cazare;


c) pentru  vile câte un  loc de parcare pentru fiecare unitate de cazare (vilă).

       

(2) Pentru hoteluri se vor prevedea câte un loc de parcare pentru autocare la 20 unităţi de cazare;



(3) Pentru pensiuni locurile de parcare se vor prevedea conform legii turismului pentru pensiuni.

       Art.14 (1) Pentru locuinţe individuale (unifamiliale) cu lot propriu vor fi prevăzute locuri de parcare după cum urmează:


a) pentru cele cu suprafaţă desfăşurată până la 200 mp câte un loc de parcare în incintă;


b) pentru cele cu suprafaţă desfăşurată peste 200 mp 2 locuri de parcare în incintă;

       
       (2) Pentru locuinţele colective vor fi prevăzute câte 1 loc de parcare pentru fiecare apartament. La apartamente cu suprafaţa utilă mai mare decât 100 mp. va fi prevăzut încă un loc de parcare.

       
       (3) Fac exceptie de la prevederile de mai sus locuinţele sociale construite de autorităţile publice, la care numărul de parcări se va dimensiona conform R.G.U. Cap. 5.11. pct. Apartamente în locuinţe colective cu acces şi lot în comun.


Art.15 (1) Pentru construcţiile industriale vor fi prevăzute parcaje în funcţie de specificul activităţii.


       (2) Numărul de parcaje se va dimensiona 1 parcaj pentru 10 salariaţi la care se va adăuga un spor de 10% pentru vizitatori.

Capitolul III

 Dispoziţii finale şi tranzitorii


Art.16 Prezentul  Regulament local de urbanism privind dimensionarea numărului de parcări în functie de destinaţia şi dimensiunile investiţiilor în municipiul Craiova intră în vigoare în termen de 30 de zile de la data publicării sale în presa locală.


Art.17 Prezentul regulament nu îşi produce efecte retroactive în următoarele cazuri:


a) documentaţiile aflate în faza eliberării certificatului de urbanism sau a proiectului de autorizare de construire sau care au deja aprobate planuri urbanistice (Planul Urbanistic de Detaliu, Planul Urbanistic Zonal) în Consiliul Local;


b) documentaţiile aflate în faza eliberării proiectului de autorizare de construire şi care au deja aprobate documentaţii în faza certificatului de urbanism;


c) documentaţiile aflate în faza eliberării certificatului de urbanism;


d) documentaţiile privind zona istorică sau zona centrală a municipiului Craiova;


e) construcţiile şi amenajările cu caracter special care sunt supuse autorizării prin legi speciale.                 

          Art.18 Aprobarea documentaţiilor de urbanism a căror solicitare s-a făcut anterior intrării în vigoare a prezentului regulament, se va face în condiţiile normelor aplicabile la data solicitării, dar nu mai târziu de 6 luni de la data intrării în vigoare a Regulamentului local de urbanism privind dimensionarea numărului de parcări în functie de destinaţia şi dimensiunile investiţiilor în municipiul Craiova.

